Twee sterf, vyf beseer in Middelburg-ongelukke | Maroela Media
Twee mense is dood en vyf beseer in twee aparte ongelukke wat die afgelope naweek in Middelburg in Mpumalanga plaasgevind het.
Russel Meiring, woordvoerder van ER24, het gesê die eerste ongeluk het laat Sondagaand plaasgevind toe 'n bakkie en 'n motor op die N11 net buite Middelburg gebots het.
"Die liggaam van 'n man was in die bakkie vasgekeer en drie ander pasiënte is op die toneel aangetref," het Meiring gesê. Hy het gesê meganiese toerusting moes gebruik word om die man se liggaam uit die wrak van die bakkie te bevry.
Paramedici het alles in hul vermoë gedoen om te probeer om die man by te bring, maar hy is op die toneel dood verklaar. Meiring het gesê 'n tweede man en twee vroue het geringe tot matige beserings opgedoen en is na nabygeleë hospitale geneem vir verdere mediese behandeling.
In nóg 'n ongeluk vroeg Maandagoggend is 'n man dood en twee ander beseer toe 'n motor verskeie kere in Beyers Naudeweg in Middelburg gerol het.
"Een man is binne die motor aangetref terwyl die ander twee op die toneel rondgeloop het," het Meiring gesê. Hy het gesê die man in die motor het kritieke beserings opgedoen en paramedici het kardiopulmonêre resussitasie op hom toegepas. Hy is egter later op die toneel dood verklaar.
Die twee ander mans is met geringe tot matige beserings na die Middelburg provinsiale hospitaal geneem.